**Alytuje startavo Baltijos profesinių mokyklų žaidynės**

**Balandžio 25–26 d. Alytus tampa Baltijos profesinių mokyklų sporto sostine – stipriausi šių įstaigų sportininkai susirinko Dzūkijos širdyje į tradicines Baltijos profesinių mokyklų žaidynės.**

Penktadienį prasidėjusiose žaidynėse varžosi geriausi Latvijos, Lietuvos ir Estijos profesinio mokymo įstaigų sportininkai ir pedagogai – iš viso 210 dalyvių.

Profesinių mokyklų rinktinės išmėgins jėgas stalo teniso, tinklinio ir krepšinio rungtyse. Išskirtinio dėmesio turėtų sulaukti ir 3x3 krepšinio turnyras, kuriame varžysis sportiškiausi profesinių mokyklų darbuotojai.

Vienas ryškiausių žaidynių akcentų – direktorių trikovė. Ši netradicinė rungtis pakvies vadovus pademonstruoti taiklumą smiginio, baudų metimo bei kopėtėlių golfo rungtyse – įdomus reginys ne tik dalyviams, bet ir žiūrovams.

Šių metų žaidynių šeimininkas – Alytaus profesinio rengimo centras.

„Džiugu, kad šių metų žaidynės vyksta Dzūkijos sostinėje – Alytuje, o jų šeimininkais tapo Alytaus profesinio rengimo centras, kuris puikiai pasiruošė priimti dalyvius ir suorganizuoti kokybiškas varžybas. Linkiu kiekvienam dalyviui sėkmės ir ištvermės! Nepamirškite – svarbiausia ne tik nugalėti, bet ir gebėti pasidžiaugti varžovų pastangomis, įvertinti savo pasiruošimą ir mėgautis pačiu dalyvavimo džiaugsmu“, – sporto šventės dalyvius sveikino Alytaus miesto vicemerė Kristina Daugelevičienė.

**Ne vien tik medaliai**

„Džiaugiamės galėdami priimti šį renginį Lietuvoje. Dėkojame Švietimo mokslo ir sporto ministerijai, kad supranta ir profesinių mokyklų mokinių sveikos gyvensenos svarbą ir padeda vystyti šį trijų Baltijos šalių bendradarbiavimo projektą. Labai vertiname Alytaus profesinio rengimo centro kolektyvo nuoširdų įsitraukimą ir svetingumą organizuojant šių metų žaidynes“, – atidarydamas sporto šventę sakė Lietuvos neformaliojo švietimo agentūros (LINEŠA) direktorius Valdas Jankauskas.

Švietimo, mokslo ir sporto viceministras Giedrius Grybauskas pabrėžė, kad šių žaidynių tikslas – ne sporto rezultatai, pergalės ar medaliai.

„Tai – labai smagi ir gera priežastis ir forma susitikti, bendrauti, megzti ir palaikyti ryšius, pasikeisti gerosiomis praktikomis aktyviai leidžiant laiką sporto salėse ir aikštelėse. Visiems dalyviams linkiu gerų emocijų, azarto, išvengti traumų ir puikiai praleisti laiką Alytuje. Organizatoriams dėkoju už galimybę mums visiems čia susitikti,“ – sakė viceministras.

**Renginio vietos:**

Krepšinio varžybos – Alytaus profesinio rengimo centras (Putinų g. 40)

Stalo teniso rungtys – (Jonyno g. 12A)

Tinklinio turnyras – Alytaus sporto ir rekreacijos centro tinklinio salė (Miklusėnų g. 36)

Organizatoriai kviečia alytiškius palaikyti sportininkus ir iš arti išvysti atkaklias bei intriguojančias kovas.

**Apie žaidynes**

Baltijos profesinių mokyklų žaidynės pirmąkart surengtos 1992 m. Latvijoje ir kasmet vyksta vienoje iš trijų Baltijos šalių.

Žaidynių tikslas – populiarinti sveiką gyvenseną profesinių mokyklų mokinių tarpe ir skatinti bendradarbiavimą tarp šalių dalyvių profesinių mokyklų.

Pagrindiniai šiųmetinių žaidynių organizatoriai – LINEŠA kartu su Alytaus profesinio rengimo centru, padedant Lietuvos Švietimo, mokslo ir sporto ministerijai.

Išsamesnė informacija apie žaidynes – oficialioje „Facebook“ paskyroje: [Baltijos profesinių mokyklų žaidynės.](https://www.facebook.com/profile.php?id=61573918616014)

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Martynas Račkauskas*

*Lietuvos neformaliojo švietimo agentūros (LINEŠA)*

*Sveikos gyvensenos skyriaus vadovas*

*tel:+37067481093*

*martynas.rackauskas@linesa.lt*